Powers direktør, Jesper Boysen, udsat for identitetstyveri

Tirsdag eftermiddag klokken 15 dukkede tre kinesiske forretningsfolk pludselig op foran døren til POWERs hovedkontor i Glostrup. De ville gerne tale med Jesper Boysen, direktøren for POWER, fordi de ønskede at bekræfte en stor ordre, som de mente, POWER havde lagt hos dem. Problemet var bare, at Boysen ikke kendte noget til hverken ordren eller mødet.

“Det var en helt surrealistisk oplevelse. De stakkels mennesker var rejst hele vejen fra Kina til Danmark bare for at tale med mig, men mine kolleger måtte desværre skuffe dem. Vi anede ikke noget om den store ordre,” fortæller Jesper Boysen, administrerende direktør for POWER.

Udgav sig for direktør

Det uventede kinesiske besøg er kulminationen på et større identitetstyveri, hvor en person har udgivet sig for at være POWERs danske direktør. På den nyligt afholdte IFA-messe i Berlin gik manden rundt og bestilte store mængder varer fra forskellige kinesiske leverandører. POWER opdagede svindlen, fordi de selv havde folk på messen.

“En af mine kolleger var på IFA-messen iført POWER-uniform, da en kinesisk kvinde pludselig spurgte efter mig. Da min kollega forklarede, at jeg ikke var på messen, men i Danmark, sagde hun: ‘Nej, nej, jeg har lige talt med Jesper,’ og viste et falsk visitkort. Svindleren havde bestilt 5.000 kogeplader fra hende, men vi fik heldigvis annulleret ordren med det samme,” forklarer Jesper Boysen.

Leverancer fra Kina

Efter messen er der også kommet mails til POWERs nordiske indkøbsafdeling med spørgsmål om store leverancer bestilt fra Kina. En af ordrerne var så stor, at den skulle sendes i to 40-fods containere. Målet for svindlerne er at få varer sendt på POWERs regning.

“Vi har en mistanke om, at der står organiserede bander bag, som prøver at få store mængder varer sendt til forskellige steder i Europa, hvorefter de hurtigt forsvinder. Jeg må indrømme, at jeg er lidt chokeret, for jeg har aldrig oplevet noget lignende,” siger Jesper Boysen.

Sagen er nu meldt til politiet, og alt relevant materiale er sendt videre.

Powers direktør, Jesper Boysen, udsat for identitetstyveri