Power bygger selv mobil – og prisen starter under en tusse

Elektronikkæden Power er klar til at lege mobilproducent. Under brandet Cepter Mobil lancerer de to helt nye smartphones, der skal ramme et hul i markedet: dem, der bare vil have en telefon, der fungerer – uden at det koster en halv månedsløn.

De to modeller får navnet Cepter Nivo A1 og Nivo V2. Førstnævnte koster 899 kroner, mens storebror V2 lander på 1.299 kroner. Begge er entry-level telefoner med Android, skabt til at klare de klassiske hverdagsting: MitID, MobilePay, sociale medier og et par snaps til familiechatten.

– Cepter-telefonerne er entry-level-modeller, der leverer de nødvendige specs til en rigtig god pris, og vi ser frem til at få dem i butikkerne, siger Maksim Nefedjev, salgschef for Telecom hos Power.

Til børn – eller bedsteforældre

Power ser især to målgrupper: de yngste og de ældste. Børn, der skal have deres første smartphone, og seniorer, der har brug for en overskuelig model til MitID og hverdagens digitale krav. Til prisen får man blandt andet et 50 megapixel kamera i V2-modellen, hvilket er ganske hæderligt for en telefon i den kategori.

Cepter-navnet er ikke nyt i Power-regi. Det er allerede plantet solidt i gaming-laptops, tablets og tv’er. Nu rykker det altså også ind i lommen.

– Vi går ikke på kompromis med specifikationerne, så trods den fordelagtige pris får kunderne en telefon, der kan det, den skal kunne, lover Nefedjev.

Fra 1. oktober i butikkerne

Spørgsmålet er så, om danskerne er klar til at købe en Power-mobil fremfor en Samsung, Xiaomi eller iPhone. Men med priser, der starter under en tusse, kan Cepter meget vel blive den nye favorit til barne- eller bedstemorens første mobil.

Power bygger selv mobil – og prisen starter under en tusse