1.000 kunder i kø til ny Power-butik i København

Elektronik- og hvidevarekæden POWER åbnede lørdag morgen sin første butik i Indre København, Ved Vesterport 4. Flere end 1.000 kunder stod fra morgenstunden i kø til de mange åbningstilbud, og allerede kl. 14 havde flere end 9.000 været gennem den 1.000 kvm nye butik.

– Selv om Black Friday er lige om hjørnet, så strømmer det til med tusindvis af kunder fra hele København. Det bekræfter kun, at der mangler muligheder for at købe elektronik- og hvidevarer til skarpe priser her i byen. Er tilbuddene gode nok, så kommer kunderne også – og det gør de i dag, siger Jesper Boysen, adm. direktør hos Power.

Butikken på Vesterport er Powers første butik i Danmark, hvor der testes et helt nyt city-koncept. Indretningen er anderledes, og sortimentet er tilpasset storbyen, hvor der bl.a. er fokus på tilbehør og bærebar lyd i butikken.

– Vi introducerer i dag en helt ny type af elektronikbutik. Kunderne kan nu hurtigere orientere sig i vores brede udvalg af produkter og hurtigere komme gennem butikken, siger Jesper Boysen.

Jesper Boysen klipper den røde snor ved åbningen af Power på Vesterport i København.

Power har nu 17 butikker over hele landet. Åbningen af Vesterport-afdelingen er et forsøg på at stjæle kunder fra ærkekonkurrenten Elgiganten, der har sin egen butik i centrum af København, nemlig på Strøget.

1.000 kunder i kø til ny Power-butik i København