Nu kommer Power til Indre København – åbner butik på indre Vesterbro

Power etablerer sig nu i Indre København – lige ved siden af Imperial Biograf og Vesterport Station – og forventer at kunne slå dørene op til en 1.000 kvm spritny elektronik- og hvidevarebutik i løbet af efteråret.

”Vi har de seneste år været på udkig efter den ideelle placering i Indre København, så da vi fik muligheden for lokalerne på Vesterport 4, tøvede vi ikke med at underskrive en lejekontrakt. Det er en unik placering midt i byen, som er nem at komme til for alle,” siger Jesper Boysen, direktør hos Power, som fortsætter:

”Der er mangler muligheder for at købe elektronik- og hvidevarer i Indre København, og med vores nye butik kommer vi til at præsentere et bredt udvalg af produkter. Københavnerne kommer snart til opleve, at priserne på elektronik og hvidevarer vil falde yderligere – ligesom det skete i 2015, da vi åbnede på Frederiksberg.”

30 nye medarbejdere skal ansættes

Den nye Power-butik forventes at stå klar til stor åbningsfest inden for de næste par måneder, så nu intensiverer elektronik- og hvidevarekæden jagten på nye medarbejdere.

”Vi er på jagt efter mindst 30 nye engagerede medarbejdere med et højt energiniveau. Stillingerne tæller alt fra salgsledere, sælgere og lagermedarbejdere til supportere og kassemedarbejdere. Mange af stillingerne kan både søges som fuldtid og deltid,” siger Jesper Boysen, som opfordrer alle interesserede til at holde øje med Powers hjemmeside.

Power optrapper krigen

Åbningen er en del af “krigen” med ærkekonkurrenten Elgiganten, der har en butik på Strøget. Tidligere har Power åbnet butikker lige overfor eksisterende Elgiganten butikker – som da de åbnede i Glostrup – men i Indre By i København kan det være ganske svært at finde lejemål der er så store som det behøves til en stor elektronikbutik. Men med åbningen vil Power alligevel tage kampen op med Elgigantens tilstedeværelse i Indre By, og det kan kun komme forbrugerne til gode.

Nu kommer Power til Indre København – åbner butik på indre Vesterbro